Մեղադրող դատախազ Գեւորգ Գեւորգյանը մեջբերեց գաղտնալսումից հատված, համաձայն որի, Պետրոս Իսրայելյանը Բդոյի հետ հեռախոսային զրույցի ընթացքում ասում է.«Բդո ջան մորթեցինք, 5 հոգի մեր կողմից խփվել է»: Մեղադրող Արամ Պետրոսյանին հարցրին, թե ո՞ւմ են մորթել, վկան զարմացավ. «Մեր Գեղամն ա տենց բան ասե՞լ»,- հարցրեց նա, ապա ասաց, որ Պետրոս Իսրայելյանը չափազանցրել է՝ «գլուխ է գովացել...,մորթել չի եղել»,- շարունակեց վկան՝ հավելելով, որ Մուշեղ Մուշեղյանին ընկած վիճակում ինքը չի տեսել, նրան տեսել է կանգնած վիճակում կրակելիս: Ապա մեղադրող Գեւորգյանը մեջբերեց Նորատուսցի Ալիկի եւ Չարբախցի Գեղամի հետ հեռախոսազրույցից մի դրվագ. «Սաղին հասկացրու, որ դուք իրան (Մուշեղին) չեք ծեծե դեմից… Պիտի չասվի, որս դեմից ծեծել եք, ընգե՛ր, ձեր վրեն որ չմնա թեման»: Այնինչ, Արամ Պետրոսյանը նախաքննության ընթացքում ասել է, որ սկզբից նախահարձակ է եղել Մուշեղ Մուշեղյանը, իսկ գաղտնալսումից պարզ է դառնում հակառակը: «Ես չգիտեմ՝ ով ինչ ա խոսացել.. էդ արդեն իրանց գործն ա»,- պատասխանեց վկան: Մեկ այլ հեռախոսային խոսակցության դրվագի համաձայն էլ Չարբախցի Գեղամը Նորատուսցի Ալիկին ասել է «Էտի (Մուշեղը) ոնց որ չկա, Ա՛լ…», «Մեռած ա՞»,- հարցրել է Նորատուսցի Ալիկը, ապա դրական պատասխան ստանալուց հետո հավելել. «Էտի ուրեմն, դուխով կարան վրեն գրեն աջուձախ…»: